N Á R O D N Á R A D A S L O V E N S K E J R E P U B L I K Y

**IV. volebné obdobie**

NÁVRH

ZÁKON

z...........2007,

**ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení zákona č. 353/2005 Z. z., zákona č. 520/2005 Z. z. a zákona č. ...../2007 Z. z. sa mení a dopĺňa takto :

1. V § 11 ods. 3 sa druhá veta znie: „Platobnú neschopnosť dlžníka možno odôvodnene predpokladať vtedy, ak je dlžník viac ako 30 dní v omeškaní s plnením aspoň dvoch peňažných pohľadávok aspoň dvoch veriteľov, napriek tomu, že bol veriteľmi týchto pohľadávok písomne vyzvaný na ich zaplatenie.“.
2. V § 12 ods. 1 sa za slovo „navrhovateľa“ vkladajú slová: „,ktorý nie je orgánom verejnej moci,“.
3. V § 12 odsek 2 znie:

„(2) Veriteľ musí v návrhu na vyhlásenie konkurzu označiť svoju pohľadávku, pre ktorú podáva návrh, a pohľadávku druhého veriteľa. K návrhu je veriteľ povinný pripojiť listiny, ktoré preukazujú jeho pohľadávku, ktorá mu zakladá oprávnenie podať návrh. Pohľadávka veriteľa, ktorý podáva návrh, sa považuje za preukázanú, ak je uznaná dlžníkom na listine s úradne osvedčeným podpisom dlžníka alebo doložená právoplatným rozhodnutím súdu alebo iného orgánu alebo doložená potvrdením audítora, že navrhovateľ pohľadávku eviduje v účtovníctve a v prípade, že ide o pohľadávku nadobudnutú prevodom alebo prechodom aj potvrdením audítora, že pohľadávka evidovaná v účtovníctve navrhovateľa má doložený dôvod vzniku, ak ide o navrhovateľa, ktorý je povinný viesť účtovníctvo.“.

1. V § 14 odseky 1 až 4 znejú:

„(1) Ak súd zistí, že návrh spĺňa zákonom ustanovené náležitosti, do 15 dní od jeho doručenia rozhodne o začatí konkurzného konania. Inak v rovnakej lehote poučí navrhovateľa o nedostatkoch návrhu a vyzve ho, aby ich v určenej lehote odstránil. Ak tak navrhovateľ neurobí, súd návrh odmietne najneskôr do 15 dní po tom, čo uplynula lehota na odstránenie nedostatkov. Inak v rovnakej lehote rozhodne o začatí konkurzného konania.

(2) Pred začatím konkurzného konania sa veriteľský návrh dlžníkovi nedoručuje, ani sa dlžník nevyzýva, aby sa k nemu vyjadril.

(3) Uznesenia vydané pred začatím konkurzného konania sa doručujú len navrhovateľovi; z týchto uznesení sa v Obchodnom vestníku zverejňuje len uznesenie o začatí konkurzného konania, a to bezodkladne. Jeho zverejnením sa začína konkurzné konanie.

(4) Ak počas konania dôjde súdu ďalší návrh, pripojí sa k skôr podanému návrhu. Ak na základe niektorého z návrhov súd rozhodne o začatí konkurzného konania, o ďalšom návrhu rozhodne, ako by šlo o návrh na pristúpenie do konania.“.

1. V § 19 sa za odsek 2 vkladá nový odsek 3, ktorý znie:

„(3) Pri posudzovaní platobnej schopnosti súd prihliada len k tým listinám, ku ktorým sa dlžník mal možnosť vyjadriť. Ak dlžník vo vyjadrení spochybní pohľadávku, ktorú veriteľ nedoložil listinou, súd k nej pri posudzovaní platobnej schopnosti neprihliada.“.

Doterajšie odseky 3 a 4 sa označujú ako odseky 4 a 5.

1. V § 36 ods. 1 písmeno b) znie:

„b) to navrhne veriteľský výbor alebo zabezpečený veriteľ, ktorý nie je so správcom v súdnom spore vyvolanom alebo súvisiacom s konkurzným konaním.“

1. V § 37 ods. 2 sa na konci pripája veta: „Pri rozhodovaní o návrhu na výmenu správcu veriteľ, ktorý je so správcom v súdnom spore vyvolanom alebo súvisiacom s konkurzným konaním, nemôže hlasovať.“.
2. V § 102 sa za odsek 1 vkladá nový odsek 2, ktorý znie:

„(2) Súd rozhodne aj bez návrhu o zrušení konkurzu, ak zistí, že tu nie sú predpoklady pre konkurzu; o odmene a výdavkoch správcu rozhodne ako pri zrušení konkurzu pre nedostatok majetku.“.

Doterajšie odseky 3 až 5 sa označujú ako odseky 4 až 6.

1. V § 113 odseky 1 až 3 znejú:

„(1) Ak súd zistí, že návrh spĺňa zákonom ustanovené náležitosti, do 15 dní od jeho doručenia rozhodne o začatí reštrukturalizačného konania. Inak v rovnakej lehote poučí navrhovateľa o nedostatkoch návrhu a vyzve ho, aby ich v určenej lehote odstránil. Ak tak navrhovateľ neurobí, súd návrh odmietne najneskôr do 15 dní po tom, čo uplynula lehota na odstránenie nedostatkov. Inak v rovnakej lehote rozhodne o začatí reštrukturalizačného konania.

(2) Veriteľský návrh sa dlžníkovi nedoručuje, ani sa dlžník nevyzýva, aby sa k nemu vyjadril.

(3) Uznesenia vydané pred začatím reštrukturalizačného konania sa doručujú len navrhovateľovi; z týchto uznesení sa v Obchodnom vestníku zverejňuje len uznesenie o začatí reštrukturalizačného konania, a to bezodkladne. Jeho zverejnením sa začína reštrukturalizačné konanie.“.

1. V § 206 sa za odsek 3 vkladá nový odsek 4, ktorý znie:

„(4) V konaniach začatých a právoplatne neukončených pred 1. júlom 2005 sa pri určení odmeny správcu postupuje podľa predpisov platných a účinných k 30. júnu 2005.“.

1. Za § 206 sa vkladá nový § 206a, ktorý vrátane nadpisu znie:

§ 206a

Prechodné ustanovenia k úpravám účinným od 1. augusta 2007

O návrhu na vyhlásenie konkurzu podanom pred účinnosťou tohto zákona súd rozhodne podľa doterajších predpisov.

**Čl. II.**

Tento zákona nadobúda účinnosť 1. augusta 2007.